বকেয়া বেতন, চেন্নাইয়িন ম্যাচের আগে মহামেডানে বিদ্রোহ!

কলকাতা: কলকাতা ডার্বির (Kolkata Derby) দিন বিকেলে বেঙ্গালুরু এফসিকে (Bengaluru FC) হারিয়ে চমকে দিয়েছিল মহামেডান স্পোর্টিং (Mohammedan SC)। আজ ঘরের মাঠে চেন্নাইয়িন এফসিকে (Chennayin FC) হারাতে পারলে ইস্টবেঙ্গলের (East Bengal) ঘাড়ে নিঃশ্বাস ফেলবে তারা। এরকম পরিস্থিতিতে যে কোনও দলে বাড়তি উৎসাহ উদ্দীপনা কাজ করে। কিন্তু মহামেডানের তার ঠিক উল্টো পরিস্থিতি। অসাধারণ জয়ের পরেও সাদা-কালো শিবির থমথমে।

কারণ ফুটবলীয় নয়। বকেয়া বেতন মিটিয়ে দেওয়ার দাবিতে বিদ্রোহ ঘোষণা করেছেন আন্দ্রে চের্নিশভের (Andrey Chernishov) ছেলেরা। ম্যাচের আগের দিন অর্থাৎ মঙ্গলবার তাঁরা অনুশীলন করতে মাঠেই নামতে চাননি। গতকাল সন্ধেয় একটা সময় মাঠে বল, অনুশীলনের সাজ-সরঞ্জাম এমনিই পড়ে ছিল, ফুটবলাররা কেউ মাঠে নামছিলেন না।

আরও পড়ুন: ২ গোলে এগিয়েও ড্র সিটির, হার বাঁচাল চেলসি

জানা গিয়েছে, দু’ মাসের বেশি বেতন বাকি রয়েছে সবার। কেউ কেউ তুমুল বিরক্তি সহকারে জানিয়েছিলেন, টাকা না দিলে তাঁরা মাঠেই নামবেন না। শুধু বেতন নয়, খেলোয়াড়দের ফ্ল্যাটের ভাড়াও বাকি পড়ে আছে। এতদিন দল ফর্মে ছিল না, একের পর এক ম্যাচ হারছিল। সেই কারণে সবকিছু মুখ বুজে সহ্য করা হয়েছে। সুনীল ছেত্রীদের বিরুদ্ধে জিতেই এবার গর্জে উঠেছেন মহামেডানের খেলোয়াড়রা।

জানা গিয়েছে, মহামেডানের টিম বাসের চালকের বেতনও বকেয়া ছিল, তাই বাস চালাতে চাইছিলেন না তিনি। তাঁকে আপাতত কিছু দিয়ে কাজে ফেরানো হয়েছে। মহামেডানের সিইও রজত মিশ্র বিদ্রোহ থামাতে উদ্যোগী হন। তিনি বুধবার সকালের মধ্যে বেতন মিটিয়ে দেওয়ার প্রতিশ্রুতি দিয়ে রেখেছেন। এদিকে ফুটবলারদের তরফে বলে দেওয়া হয়েছে, বকেয়া না পেলে চেন্নাইয়িনের বিরুদ্ধে খেলতেই নামবেন না।

দেখুন অন্য খবর: